ลดคุ้มครองเงินฝาก
ยายเมาท์นั่งดูข่าวทางโทรทัศน์ เรื่องความวุ่นวายของการจ่ายเงินฝากของสมาชิกสหกรณ์เครดิตยูเนี่ยนคลองจั่น ที่ไม่พอใจผู้บริหารแผนฟื้นฟูธนาคารจนเกิดการใช้กำลังเข้าทำร้ายกัน
20 มี.ค. 2558

ยายเมาท์นั่งดูข่าวทางโทรทัศน์ เรื่องความวุ่นวายของการจ่ายเงินฝากของสมาชิกสหกรณ์เครดิตยูเนี่ยนคลองจั่น ที่ไม่พอใจผู้บริหารแผนฟื้นฟูธนาคารจนเกิดการใช้กำลังเข้าทำร้ายกัน
ที่น่าเป็นห่วงคือ สมาชิกสหกรณ์ฝากเงินโดยไม่มีหลักประกันใดๆ การฝากเงินในระบบธนาคารพาณิชย์ยังมีสถาบันคุ้มครองเงินฝาก ที่จะดูแลผู้ฝากเงินตามกฎหมาย
ณ สิ้นปี 2557 เงินกองทุนคุ้มครองเงินฝากอยู่ที่ระดับ 1.1 แสนล้านบาท ซึ่งได้จากการเก็บในอัตรา 0.01% ของยอดเงินฝาก ทำให้เก็บเงินเข้ากองทุนได้เฉลี่ยปีละ 1,000 กว่าล้านบาท จากยอดเงินฝากทั้งระบบในปัจจุบันที่ 10.8 ล้านล้านบาท 
แต่คนที่ฝากเงินกับธนาคารพาณิชย์ก็ไม่ได้รับคุ้มครอง 100% ในปี 2558 สถาบันคุ้มครองเงินฝากจะลดการคุ้มครองเงินฝากลงจาก 50 ล้านบาท เหลือ 25 ล้านบาท และในปี 2559 จะลดวงเงินคุ้มครองเหลือ 1 ล้านบาท
สำหรับผู้ฝากเงินกับธนาคารของรัฐ รัฐบาลยังคุ้มครองเงินฝาก 100%
เมื่อเร็วๆ นี้ สถาบันคุ้มครองเงินฝาก (ดีพีเอ) ได้เสนอต่อกระทรวงการคลัง ขอแก้ไขกฎหมายคุ้มครองเงินฝากเพิ่มเติม ในเรื่องของระเบียบขั้นตอนการปฏิบัติในการชำระบัญชีและการบริหารสินทรัพย์ของสถาบันการเงินที่มีปัญหาถูกเพิกถอนใบอนุญาตหรือปิดทำการ เพื่อให้สามารถจ่ายเงินคืนผู้ฝากเงินได้ภายใน 7 วัน ตามมาตรฐานสากล
ทั้งนี้ ผู้ฝากไม่ต้องมาทำเรื่องยื่นคำร้องพร้อมหลักฐานขอรับเงินฝากคืนภายในเวลาประมาณ 90 วัน ตามที่กฎหมายปัจจุบันกำหนดไว้ เพราะสถาบันการเงินหรือธนาคารพาณิชย์มีข้อมูลรายชื่อและจำนวนเงินของลูกค้าผู้ฝากชัดเจนอยู่แล้ว ดีพีเอสามารถใช้ข้อมูลเหล่านี้คืนเงินกับเจ้าของเงินฝากได้เลย ช่วยให้การจ่ายคืนผู้ฝากรวดเร็ว ลดขั้นตอนและระยะเวลาลงได้มาก
ยายเมาท์ขอให้ท่านผู้มีเงินออมทั้งหลายตระหนักถึงความเสี่ยงในการออมเงินด้วย การออมเงินที่ไหนก็มีความเสี่ยงทั้งสิ้น แม้แต่ธนาคารแห่งประเทศไทย ปัจจุบันระบบธนาคารไทยเข้มแข็งมีเสถียรภาพ มีผลการดำเนินงานดี มีเงินกองทุนแข็งแกร่ง มีเงินกองทุนต่อสินทรัพย์เสี่ยง (บีไอเอส) ทั้งระบบเฉลี่ยอยู่ที่ 17.14% ซึ่งอยู่ในระดับมั่นคง 
ตัวยายเมาท์เองก็ใช้วิธีการกระจายไข่ใส่ตะกร้าหลายใบ เพื่อลดความเสี่ยง